CELEX: 32008R1143
Language: hu
Date: 2008-11-13
Title: A Bizottság 1143/2008/EK rendelete ( 2008. november 13. ) az egyes áruk Kombinált Nómenklatúra szerinti besorolásáról

19.11.2008   
            
            
               HU
            
            
               Az Európai Unió Hivatalos Lapja
            
            
               L 308/13
            
         
      A BIZOTTSÁG 1143/2008/EK RENDELETE
   
   (2008. november 13.)
   az egyes áruk Kombinált Nómenklatúra szerinti besorolásáról
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából valamely más közösségi rendelkezés hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kódok alá kell besorolni.
            
         
               (4)
            
            
               Indokolt úgy rendelkezni, hogy a tagállamok vámhatóságai által kibocsátott, e rendelet rendelkezéseitől eltérő tartalmú, az áruk Kombinált Nómenklatúra szerinti besorolására vonatkozó kötelező érvényű tarifális felvilágosítást a jogosult – a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (2) 12. cikkének (6) bekezdése alapján – három hónapig továbbra is felhasználhatja.
            
         
               (5)
            
            
               Az e rendeletben előírt rendelkezések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kódok alá kell besorolni.
   2. cikk
   A tagállamok vámhatóságai által kibocsátott, e rendelet rendelkezéseitől eltérő tartalmú kötelező érvényű tarifális felvilágosítás – a 2913/92/EGK rendelet 12. cikke (6) bekezdése alapján – három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2008. november 13-án.
      
         
            a Bizottság részéről
         
         László KOVÁCS
         
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      (2)  HL L 302., 1992.10.19., 1. o.
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  A kiskereskedelmi forgalom számára kiszerelt, a következő elemekből álló készlet:
                  
                              —
                           
                           
                              cigaretta formájú, elektronikus elemekből álló eszköz,
                           
                        
                              —
                           
                           
                              két patron,
                           
                        
                              —
                           
                           
                              két újratölthető lítiumakkumulátor, valamint
                           
                        
                              —
                           
                           
                              egy akkumulátortöltő.
                           
                        Az eszköz egy rozsdamentes acéllapra nyomtatott mikroelektronikai áramkörből, egy nagy érzékenységű érzékelőből, az akkumulátorokhoz való tokból, valamint a patronok elhelyezésére szolgáló tokból áll.
                  A patronok egy szipkából és egy ampullából állnak. Az ampulla nikotint tartalmaz, amely cigarettákban és szokásos élelmiszer-adalékokban használt aromatizáló vegyület. Mind a szipka, mind az ampulla egyszer használatos.
                  A belélegzéssel aktivált elektromos áramkör elindítja a nikotin töltőanyag porlasztását, és a dohányos által belélegezhető porlasztott „füst” képzését.
               
               
                  8543 70 90
               
               
                  A besorolást a Kombinált Nómenklatúra értelmezésére szolgáló 1., 3.b) és 6. általános szabály, valamint a 8543, a 8543 70 és a 8543 70 90 KN-kód szövegezése határozza meg.
                  A készlet lényeges jellemzőit adó alkotóelem az elektromos eszköz, mert az elektromos áramkör az, ami elindítja a nikotin töltőanyag porlasztását és a dohányos által belélegezhető „füst” képzését.
                  Az eszköz nem sorolható a 8424 vtsz. alá, mert nem folyadék kilövésére, szórására vagy porlasztására szolgáló mechanikus készülék.
                  Az elektromos eszközt egyedi funkciójú, a 85. árucsoportban máshol nem említett elektromos készüléknek kell tekinteni.
                  A 3.b) általános szabály alapján a készletet a 8543 vtsz. alá kell besorolni (lásd még a 8543 vtsz.-hoz tartozó HR Magyarázat harmadik bekezdését).